** KËSHILLI I MINISTRAVE**

**PROJEKTVENDIM**

**Nr. \_\_\_\_\_\_, datë \_\_\_,\_\_\_2021**

**PËR**

**MIRATIMIN E** **RREGULLAVE DHE PROCEDURAVE TË KRIJIMIT TË SISTEMIT TË GJURMIMIT TË ARTIKUJVE PIROTEKNIKË [[1]](#footnote-1)**

Në mbështetje të nenit 100 të Kushtetutës dhe të pikës 1, të nenit 8, të ligjit nr. 73/2021 “Për hedhjen në treg dhe mbikëqyrjen e artikujve piroteknikë”, me propozim të ministrit të Mbrojtjes, Këshilli i Ministrave,

**VENDOSI:**

1. Etiketimin e artikujve piroteknikë me një numër regjistrimi, që përmban të dhënat e mëposhtme:

a) numrin katërshifror të identifikimit të Organizmit Evropian të Notifikuar që ka lëshuar certifikatën e përputhshmërisë në përputhje me nenin 19, të ligjit nr. 73/2021 “Për hedhjen në treg dhe mbikëqyrjen e artikujve piroteknikë”, sipas procedurës së vlerësimit të përputhshmërisë referuar:

1. kontrolli i tipit EU (moduli B);
2. përputhshmëria e bazuar te verifikimi i njësisë së produktit (moduli G);
3. përputhshmëria e bazuar te siguria e plotë e cilësisë (moduli H);

b) Me gërma kapitale, në format të shkurtuar kategorinë e artikullit piroteknik për të cilin përpuethshmëria është çertifikuar, si mëposhtë:

1. F1, F2, F3 ose F4 për fishekzjarrët e kategorisë 1, 2, 3 dhe 4,
2. T1 ose T2 për artikujt piroteknikë teatralë të kategorisë T1 dhe T2,
3. P1 ose P2 për artikujt e tjerë piroteknikë të kategorisë P1 dhe P2;

c) numrin e ekzaminimit të përdorur nga Organizmi Evropian i Notifikuar për artikullin piroteknik.

2. Numri i regjistrimit strukturohet si vijon: “XXXX — YY — ZZZZ…”, ku XXXX i referohet shkronjës "a" të pikës 1, YY i referohet shkronjës "b" të pikës 1, dhe ZZZZ… i referohet shkronjës " c" të pikës 1, të këtij vendimi.

3. Prodhuesit dhe importuesit e artikujve piroteknikë:

a) mbajnë një regjistër të të gjithë numrave të regjistrimit të artikujve piroteknikë të prodhuar ose të importuar prej tyre së bashku me emrin e tyre tregtar, llojin e përgjithshëm dhe/apo nëntipin, dhe vendin e prodhimit për 10 vjet pas vendosjes në treg të artikullit, sipas formatit të përcaktuar në Shtojcën I;

b) transferojnë të dhënat tek autoritetet kompetente licencuese për veprimtarinë e tyre, në rast se prodhuesi ose importuesi ndalon veprimtarinë e tij;

c) regjistrojnë vendndodhjen e çdo artikulli piroteknik ndërkohë që artikulli piroteknik është në zotërimin ose kujdestarinë e tyre, derisa ajo të transferohet drejt një operatori tjetër ekonomik ose të përdoret;

ç) testojnë, në intervale të rregullta, sistemin për mbledhjen e të dhënave, me qëllim që të sigurohen që ai të mbetet i vlefshëm dhe të sigurohen për cilësinë e të dhënave të regjistruara;

d) u japin autoriteteve kompetente (autoritetit përgjegjës për kontrollin shtetëror të eksporteve dhe autoritetit përgjegjës për ruajtjen e rendit dhe sigurisë publike) emrin dhe të dhënat e kontaktit të një personi që mund të japë informacionin në lidhje me të dhënat për numrat e regjistrimit edhe jashtë orarit normal të punës.

dh) pas kërkesës, vendosin në dispozicion të autoriteteve kompetente dhe autoriteteve të mbikëqyrjes së tregut të gjithë, informacionin e përmendur në shkronjën "a" të kësaj pike.

4. Artikujt piroteknikë, të cilët janë vendosur në treg para hyrjes në fuqi të këtij vendimi, do të lejohet të tregtohen.

5. Ngarkohen Ministria e Mbrojtjes, Ministria e Brendshme, Ministria e Financave dhe Ekonomisë, si dhe njësitë e vetëqeverisjes vendore, për zbatimin e këtij vendimi.

Ky vendim hyn në fuqi pas botimit në Fletoren Zyrtare.

**K R Y E M I N I S T R I**

**EDI RAMA**

**MINISTRI I MBROJTJES**

 **NIKO PELESHI**

SHTOJCA I

FORMATI I REGJISTRIT I REFERUAR NË PIKËN 3, SHKRONJA A

|  |  |  |  |  |  |  |
| --- | --- | --- | --- | --- | --- | --- |
| **Numri i regjistrimit** | **Data e lëshimit të certifikatës së shqyrtimit të tipit EC (Moduli B), certifikata e konformitetit (Moduli G) ose miratimi i sistemit të cilësisë së sigurisë së produktit (Moduli H) dhe data e skadimit, sipas rastit** | **Prodhuesi** | **Tipi i produktit ( i përgjithshëm) dhe nëntipi, nëse zbatohet** | **Moduli i konformitetit i fazës së prodhimit[1](https://eur-lex.europa.eu/legal-content/EN/TXT/?qid=1533043038090&uri=CELEX:32014L0058" \l "ntr1-L_2014115EN.01003101-E0001)** | **Organi i notifikuar që kryen vlerësimin e konformitetit në fazën e prodhimit[1](https://eur-lex.europa.eu/legal-content/EN/TXT/?qid=1533043038090&uri=CELEX:32014L0058" \l "ntr1-L_2014115EN.01003101-E0001)** | **Informacion shtesë** |
|   |   |   |   |   |   |   |

[1.](https://eur-lex.europa.eu/legal-content/EN/TXT/?qid=1533043038090&uri=CELEX:32014L0058#ntc1-L_2014115EN.01003101-E0001) Duhet të plotësohet gjithmonë nëse kryhet procedura e vlerësimit të përputhshmërisë sipas Modulit B, të referuar në nenin 19, të ligjit nr. 73/2021 “Për hedhjen në treg dhe mbikëqyrjen e artikujve piroteknikë”. Nuk kërkohet për procedurat e vlerësimit të përputhshmërisë të referuara në nenin 19 të ligjit nr. 73/2021 “Për hedhjen në treg dhe mbikëqyrjen e artikujve piroteknikë”, (Moduli G dhe H). Informacioni duhet të jepet (kur dihet), nëse përfshihet një organ tjetër i notifikuar.

1. Ky vendim është përafruar pjesërisht me Direktivën 2014/58 BE të Komisionit Evropian, datë 16 Prill 2014, "Për ngritjen e një sistemi për gjurmimin e artikujve piroteknikë, në zbatim të direktivës 2007/23/KE të Parlamentit Evropian dhe të Këshillit"; Numri CELEX 32014L0058, Fletorja Zyrtare e Bashkimit Evropian*,* Seria L, nr. 115, datë 16.08.2014, f. 28-31**.** [↑](#footnote-ref-1)